ગાંધીનગર જિલ્લાના ભાટ પાસે આવેલી જાણીતી નારાયણી હોટલમાં શનિવારે રાતના સમયે એસઓજી (સ્પેશીયલ ઓપરેશન ગ્રુપ) દ્વારા દરોડો પાડીને રૂમ નંબર 502 અને 503માં જુગાર રમી રહેલા 14 લોકોને ઝડપીને કાયદેસરની કાર્યવાહી કરતા દોડધામ મચી ગઇ હતી. અમદાવાદના કુબેરનગર વિસ્તારમાં રહેતા વેપારીઓએ જુગાર રમવા માટે હોટલમાં બે રૂમ ખાસ બુક કરાવ્યા હતા. પોલીસે સ્થળ પરથી રૂપિયા4.66 લાખની રોકડ, 23 મોબાઇલ ફોન તેમજ ત્રણ લક્ઝરી કાર જપ્ત કરી હતી. આ બનાવની વિગતો એવી છે કે એસઓજીના પોલીસ ઇન્સ્પેક્ટર પરેશ સોંલકી અને તેમના સ્ટાફને બાતમી મળી હતી કે એરપોર્ટ કોબા હાઇવે પર આવેલી નારાયણી હોટલના રૂમ નંબર 502 અને 503માં કેટલાંક લોકો મોટા પાયે જુગાર રમી રહ્યા છે. જેના આધારે પોલીસે ગઇકાલે રાતના સમયે દરોડો પાડીને 12 લોકોની ધરપકડ કરી હતી.